אליה כהן

אליה כהן (נולד ב-24 באפריל 1997) הוא אזרח ישראלי שנחטף לרצועת עזה על ידי חמאס מפסטיבל נובה במהלך טבח שבעה באוקטובר. לאחר שחרורו פרסם את הספר "מופוודאת", שהפך לרב מכר וזכה באות "ספר פלטינה".

 ביוגרפיה 
נולד בבית שמש לסיגי ומומי, אח בכור לשלוש אחיות. בהמשך עבר עם משפחתו לצור הדסה. גדל בבית דתי, אך בנעוריו יצא בשאלה.

בתום שירותו בצה"ל כלוחם בסיירת חרוב, החל להפיק מסיבות טראנס. טרם חטיפתו עבד גם כמנהל דירות Airbnb.

 בשבי 
כהן הגיע למסיבת הנובה יחד עם בת זוגו זיו עבוד, אחיינה עמית בן אבידה וקארין שוורצמן, בת הזוג של בן אבידה. לאחר שהחל ירי הטילים על ישראל, ברחו הארבעה משטח המסיבה למיגונית רעים מערב. לאחר שהמחבלים החלו לזרוק למיגונית רימונים, ניסו להסתתר תחת גופות, אך בן אבידה ושוורצמן נרצחו. כהן נפצע ברגלו מירי המחבלים ונחטף על טנדר ביחד עם הירש גולדברג-פולין, אור לוי וישראלי נוסף, שניסה לקפוץ מהרכב בשטח ישראל ונרצח טרם חציית הגבול. טרם החטיפה הבחין בכך שעבוד איבדה את הכרתה והאמין כי נרצחה, וגילה כי היא שרדה את הפציעה רק לאחר שחרורו מהשבי. החטיפה תועדה על ידי המחבלים והופצה ברחבי הרשתות החברתיות, לצד תיעוד שלו בבית חולים בעזה מאותו היום. רק שלושה ימים לאחר מכן התקבל אישור מצה"ל כי נחטף.

לאחר הגעתו לעזה, רופא מקומי הוציא לו את הקליע מהרגל בעזרת פינצטה ללא הרדמה, ונאסר עליו להשמיע רעש בזמן ההליך על מנת שלא יתגלה מיקום החזקתו. תחילה הוחזק בדירה עם אלון אהל ואור לוי. במהלך עסקת החטופים הראשונה הורד עימם למנהרות, שם פגש את אלי שרעבי, הירש גולדברג-פולין, אלמוג סרוסי ואורי דנינו. לאחר מספר ימים נלקחו שלושת האחרונים למנהרה אחרת, ונאמר לאחרים כי הם שוחררו לישראל, כחלק מניסיונות הפעלת טרור פסיכולוגי. כהן והחטופים ששהו עימו כמעט ולא הורשו להאזין לאמצעי התקשורת, כך שהוא גילה על כך שגולדברג-פולין, סרוסי ודנינו נרצחו ברפיח רק מספר ימים לפני ששוחרר.

בשבי סבל מהרעבה מכוונת, עינויים, תנאים סניטריים קשים וחקירות אלימות על שירותו הצבאי, בהן הסתיר את עברו כלוחם וטען ששירת בחמ"ל בבסיס מזון בבקעת הירדן. בנוסף, היה קשור בשלשלאות ברגליים לאורך חודשים שלמים ולתקופה מסוימת גם היה קשור ברגליו ללוי. את השלשלאות הותר לו וליתר החטופים להוריד רק כאשר התקלחו, אירוע שהתרחש פעם בחודשיים בלבד. כמה שבועות לאחר שהועבר אליה, המנהרה בה הוחזקו הותקפה על ידי צה"ל והם נאלצו לברוח ממנה דרך פיר שהוסתר בארון חשמל בבית ספר. לאחר מכן הוחזקו במנהרה שננטשה בעבר על ידי חמאס, ועל כן הייתה קטנה יותר ומנותקת ממים וחשמל, כשאמצעי התאורה היחיד היה פנס נייד.

רק מספר שבועות טרם שחרורו, עם החתימה על עסקת החטופים השנייה, השובים הורידו ממנו את השלשלאות על מנת שיתרגל ללכת. בהמשך, לאחר ששוחררו שרעבי ולוי (ביחד עם אוהד בן עמי) וחמאס ספג ביקורת על כך שנראו רזים וחיוורים, השומרים החלו להאביס באוכל את כהן ואהל, על מנת שייראו בריאים לקראת שחרורם. נאמר להם כי כהן ישתחרר בתחילת מרץ ואהל כשבוע לאחר מכן. עם זאת, בשל העובדה שהפסקת האש לא המשיכה לשלב השני שתוכנן לה, אהל שוחרר רק כשבעה חודשים לאחר מכן, בעסקת החטופים השלישית.

אות החיים היחיד ממנו לאורך כל תקופת השבי התקבל לאחר שחרורם של שרעבי ולוי, שסיפרו למשפחתו על התנאים בהם הוחזק.

ב-22 בפברואר 2025, לאחר 505 ימים, שוחרר משבי החמאס. ערב לפני כן השומרים ניסו לכפות עליו לצלם סרטון תעמולה בו הוא נדרש לומר כי ארגון הטרור התייחס אליו בצורה נאותה, אך כהן לא הסכים לכך.

 מאמצים לשחררו 
בני משפחתו ובת זוגו זיו עבוד השתתפו בהפגנות ומשלחות של משפחות החטופים בישראל וברחבי העולם, ובין היתר פעלו על מנת להפסיק את הסיוע הבין לאומי לאונר"א. עבוד נאמה באירוע הגשת תלונת משפחות החטופים נגד ראשי חמאס.

במרץ 2024, במהלך חג הפורים, עבוד הסתובבה ברחובות תל אביב לבושה בשמלה צהובה אשר דימתה שמלת חתונה עם שרשראות ברזל ותמונות החטופים, כשבמרכז השמלה היה לב מדמם עם תמונתו של כהן. באוגוסט אותה השנה, בערב ט"ו באב, הקימה מיצג בטיילת בתל אביב, בו ישבה לצד שולחן ערוך עם יין, בסמוך לכיסא עם תמונה של כהן. סרטון אשר תיעד את המיצג, שהופק בשיתוף פעולה עם חברת החדשות, הופץ ברחבי העולם וזכה ליותר מ-10 מיליון צפיות.

ביוני 2024 פורסם סרטון חטיפתו שתועד ממצלמות המחבלים על ידי מטה משפחות החטופים, לבקשת משפחתו.

 לאחר השחרור 
באוגוסט 2025, כחמישה חודשים לאחר שחרורו, הוציא לאור את הספר "מופוואדאת" (בערבית: משא ומתן), אוטוביוגרפיה שמספרת על חוויותיו בשבי. כחודשיים לאחר יציאת הספר, הוא זכה באות "ספר פלטינה". הספר נמצא בתהליך תרגום והוצאה לאור במספר שפות, כולל אנגלית.

בסוף אוקטובר 2025 הפיק את פסטיבל "וורטקס" בשיטים ביחד עם שורד השבי עומר ונקרט, בו השתתפו כארבעת אלפים אנשים.

בדצמבר 2025 נפגש ביחד עם בת זוגו עם נשיא ארצות הברית דונלד טראמפ בביתו במאר-א-לאגו.

 חיים אישיים 
באוקטובר 2025 התארס לזיו עבוד.

 הערות שוליים 

קטגוריה:בני ערובה וחטופים בטבח שבעה באוקטובר
קטגוריה:חטופי פסטיבל נובה
קטגוריה:ניצולי טבח שבעה באוקטובר
קטגוריה:סופרים ישראלים
קטגוריה:כותבי אוטוביוגרפיה ישראלים
קטגוריה:צור הדסה: אישים
קטגוריה:ישראלים שנולדו ב-1997